Medvék törtek be egy üzletbe Tusnádfürdőn élelem után kutatva - Blikk
Medvék jelentek meg egy üzletben Tusnádfürdőn
2020. jún 15. 17:17
medve Elszabadult Hargita megye rendőrség
Egy medvecsalád szabadult be a helyi élelmiszerboltba ennivaló után kutatva. /Fotó:MTI/Mónus Márton
Több alkalommal is riasztották medvék miatt a Hargita megyei rendőrséget vasárnap és hétfőre virradóra. Egy anyamedve három bocsával az erdőtől nem messze egy élelmiszerüzletbe is betért Tusnádfürdőn, élelem után kutatva.
A helyi lakosok megpróbálták megakadályozni az állatot, hogy bejusson a boltba, amely sikertelennek bizonyult. A csendőrség ekkor érkezett a helyszínre és visszazavarta a medvéket az erdőbe - írja a Maszol.
Az állat azonban nem hagyta abba a keresést, jóval később is érkeztek bejelentések, hogy a településen látták a medvét, amely hol egy konténerben, hol egy férfi garázsa körül próbált ennivalót szerezni.
A rendőrség azt javasolja a lakosságnak, hogy amint medvét észlelnek a jövőben, azonnal értesítsék a 112-es segélyhívót, ne próbálják meg saját maguk elkergetni. Arra is megkértek mindenkit, hogy meg se próbálják etetni őket, vagy egyáltalán közel merészkedni hozzájuk még fényképezés céljából se.
A területen egyébként nagyon gyakoriak az ilyen jellegű bejelentések az erdőben élő őshonos medvék miatt, amelyek sok gondot okoznak a lakosságnak.
medve Elszabadult Hargita megye rendőrség erdő élelem Riasztás üzlet Betört